Icaka onongo tye ki mwaka 40 i kare ma en onyomo Labeka. En onongo maro Labeka adada. I nge mwaki mapol, gin gunywalo lutino awobe aryo ma gin rudi.
Awobi mukwongo kilwongo nyinge ni Ecau, ki dong me aryone kilwongo nyinge ni Yakobo. Ecau onongo maro bedo i tim, dok ladwar makwiri. Ento Yakobo onongo maro bedo gang.
I kare ca, awobi madit onongo kimiye but ngom madit kacel ki lim madwong ka wonne oto. Kilwongo man ni ginaleya. I ot pa Icaka, ginaleya man onongo bene kwako nywako i cobbe pa cikke ma Jehovah omoko ki Abraim. Ecau onongo pe paro pi cikke magi, ento Yakobo oniang ni pigi tek adada.
I nino mo acel, Ecau odwogo gang ma ool adada pien obedo ka dwar pi nino-nu ducu. Ongweyo ngwec dek makur ma Yakobo tye ka tedone ci owacci: ‘Kec mito neka woko! Miya dek ngor makwar ma itye ka tedo-ni!’ Yakobo ogamo ni: ‘Abimiyi, ento kong icikke ni ibimiya ginaleyani.’ Ecau ogamo ni: ‘Pe aparo ginaleyana! Itwero gamone. An amito cam keken.’ Itamo ni Ecau otimo gin me ryeko? Pe kumeno. Ecau ocato gin mo ma pire tek adada pi dek atabo acel keken.
I kare ma Icaka dong oti woko, kare onongo dong oromo pi en me miyo mot bot wode madit-ti. Ento Labeka okonyo Yakobo, awobi matidine, me nongo mot meno. I kare ma Ecau oniang pi yub man, akemo omake matek ci ogoyo pulan me neko ominne woko. Icaka ki Labeka onongo gimito gwoko Yakobo, pi meno guwacce ni: ‘A woko, icit ibed ki omin mamani, Laban, wang ma akemo pa Ecau okwe woko.’ Yakobo owinyo tam pa lunyodone ci oringo woko pi laro kwone.
‘Kit kony ango ma ngat mo binongo, ka lobo ducu odoko mere, ento orwenyo kwone? Dano bimiyo kit gin ango ka wang kwone?’—Marako 8:36, 37